দুদিন পর মালা জুলাই মাসের মতো ঘামতে শুরু করে। দুলাল আরো একটা চায়। তিন বউ। অন্য একটা মেয়ে তাদের জোগাড় করে দিতে হবে। কাজের ঘণ্টা বেজে ওঠার পর ওরা সারিবদ্ধ সেলাই মেশিনগুলোর দিকে তাকায়; একজনকে বেছে নেয়ার চেষ্টা করে। মালা এখানে অবিবাহিত মেয়েদের চেনে, কার থাকার জায়গা দরকার, কার দেশে অভাবী আত্মীয়স্বজন আছে, কে তার মাইনের চেয়ে অতিরিক্ত টাকা অফিস থেকে ধার হিসেবে গ্রহণ করে পর্যাপ্ত ওভারটাইম করে পুষিয়ে দিতে পারছে না। তারা চোখ ছোট করে সারিবদ্ধভাবে কাজ করতে থাকা মেয়েদের দিকে তাকিয়ে থেকে ফাতিমা, কেয়া এবং কমলাকে মনে মনে একরকম নির্বাচন করে ফেলে। মুহূর্তে আবার কী ভেবে ওদের বাদও দিয়ে দেয়। সারির শেষ দিকে সদ্যাগত এক মেয়ে কাজ করছে। মালা ওকে একবার দেখে খুড়িয়ে খুড়িয়ে টয়লেট থেকে ঘুরে এসে জেসমিনকে বলে, ‘ভাসা ভাসা চোখ মেয়েটির।’